AlexejDobrolubov/national_council_slovak_2010 huggingface dataset:
15. schôdza NR SR - 9.deň - A. dopoludnia
Dátum: 2024-06-25
Poslanec: Šipoš, Michal (SLOVENSKO)
Druh vystúpenia: Vystúpenie

114. Ďakujem veľmi pekne. Vážené panie poslankyne, vážení páni poslanci, do legislatívneho procesu prekladám za skupinu poslancov návrh zákona, ktorým sa mení zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov. V predkladanom návrhu zákona navrhujeme zvýšiť peňažný príspevok na opatrovanie detí o 200 eur, to je zo súčasnej sumy 100 eur na 300 eur. Rozdiel oproti súčasnej právnej úprave spočíva v tom, že sa strojnásobuje príspevok na opatrovanie v prípade opatrovania fyzických osôb s ťažkým zdravotným postihnutím, ak ide o dieťa alebo viacero nezaopatrených detí. Ďakujem za pozornosť a zároveň sa hlásim ako prvý do rozpravy.
15. schôdza NR SR - 9.deň - A. dopoludnia
Dátum: 2024-06-25
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

80. Ďakujem pekne, pán poslanec Jakab. Myslím si, že veľmi dobre si zhrnul tú situáciu, čo sa týka cien potravín. Vieme veľmi dobre, že tento problém je dlhodobý. Škoda, že to riešenie, ktoré si teraz predstavil, sa nepodarilo zaviesť ešte počas našich vlád. Ale máme tu novú vládu, takmer deväť mesiacov po voľbách, ja si pamätám veľmi dobre, ako terajší vládni poslanci hovorili o tom, ako oni zastavia zdražovanie, ako už potraviny na Slovensku budú lacnejšie. Pamätný je ten bilbord strany HLAS, kde sa pýta Peter Pellegrini, či chcete lacnejšie potraviny, tak ich treba voliť. Pamätáme si, ako poslanci SMER-u hovorili o tom, aký štát má byť silný. Takže ja sa pýtam, že za deväť mesiacov od volieb, čo konkrétne urobil tento silný štát pod vedením SMER-u, HLAS-u, SNS. Ako zlacnili potraviny, čo preto spravili? Ako je možné, že nakupujeme, alebo ľudia v Poľsku nakupujú o 65 % drahšie potraviny v tom istom reťazci, tie isté potraviny ako na Slovensku? Takže poprosil by som vládnych poslancov, aby sa vyjadrili, ako je to možné, že deväť mesiacov po voľbách neboli ochotní prísť s nejakým konkrétnym návrhom a takýto návrh musí predkladať opozícia. Pri hlasovaní pri tomto zákone sa ukáže, či budú politikárčiť, alebo úprimne chcú znižovať ceny potravín na Slovensku, takže som veľmi zvedavý, ako budú hlasovať a či úprimne im ide o to, aby sa potraviny na Slovensku znižovali. Alebo ceny potravín. Takže ďakujem veľmi pekne, pán poslanec Jakab. Verím, že sa vládni poslanci vyjadria k tomu, prečo tak draho musíme aj deväť mesiacov po voľbách nakupovať potraviny napríklad oproti Poľsku v tom istom reťazci tie isté potraviny. Ďakujem pekne.
15. schôdza NR SR - 5.deň - B. popoludní 1. záznam
Dátum: 2024-06-18
Poslanec: Šipoš, Michal (SLOVENSKO)
Druh vystúpenia: Vystúpenie v rozprave

8. Ďakujem pekne, pán poslanec Grendel, za tvoje síce krátke, ale podľa mňa veľmi trefné a presné pomenovania vecí, ja to skúsim len zopakovať, a aby sme sa zamysleli všetci, ktorí sú v tomto pléne, a upriamiť pozornosť na dve veci, ktoré si spomínal. Prvá vec. Ako doživotná renta zabezpečí Robertovi Ficovi lepšiu bezpečnosť, keď to pôjde v skrátenom legislatívnom konaní? Ešte raz, ako doživotná renta zabezpečí Róbertovi Ficovi lepšiu bezpečnosť? To je prvá otázka, veľmi zásadná. A druhá, prečo musí ísť tento zákon v skrátenom legislatívnom konaní, teraz sa bavíme o ochranke, keď v podstate ide o ochranku až po uplynutí mandátu Roberta Fica? Ako mu to lepšie zabezpečí jeho bezpečnosť, keď on tú ochranku má, je zabezpečená jeho bezpečnosť, a my sa bavíme o období, keď už nebude premiérom? Pokiaľ viem, Robert Fico sám povedal vo videu, keď sa prihovoril pred eurovoľbami, že on sa chystá do práce niekedy na prelome júna, júla, pán Kaliňák hovoril o tom, že v auguste, nerozumiem tomu, prečo v skrátenom legislatívnom konaní musíme riešiť jeho ochranku po uplynutí mandátu premiéra Slovenskej republiky, takže každému podľa mňa je jasné a evidentné, každému príčetnému rozumnému človeku, že tento zákon vôbec nemusí ísť v skrátenom legislatívnom konaní, mrzí ma, že o týchto závažných veciach nediskutujeme v rámci okrúhleho stola v rámci všetkých politických strán v Národnej rade, ale, bohužiaľ, vybrali ste si takúto cestu, oukej, keď už nepočúvate médiá, nepočúvate opozíciu, tak počúvnite aspoň Súdnu radu.
15. schôdza NR SR - 4.deň - A. dopoludnia
Dátum: 2024-06-14
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

96. Pán poslanec Hazucha, ja pevne verím, že vy viete, aký je názov nášho štátu a názov je Slovenská republika, takže treba niektoré veci možno doštudovať, pozrieť si, aké sú oficiálne názvy krajín, ale ja rozumiem tomu, že sa vám nepáči, že naše hnutie má názov SLOVENSKO, to rešpektujem, ale my musíme dodržiavať zákony Slovenskej republiky. A zákony Slovenskej republiky sme dodržali, tak ako vy ste si ukradli slovíčko HLAS a môžme sa o tom baviť, že či je dobré, alebo teda pardon, vy ste si zobrali slovíčko SMER, kolegovia vaši si zobrali slovíčko HLAS, no a teraz sa môžme o tom baviť, že či to je správne, alebo nie je to správne. Splnili ste zákon? Splnili. Môžte sa volať SMER, kolegovia splnili zákon, môžu sa volať HLAS, takisto aj my, naše hnutie sme splnili zákon a náš názov je hnutie SLOVENSKO. Čiže v tomto ja osobne nevidím nejaký zásadný problém. Možnože chápem, že sa vám to nemusí páčiť, ale my bojujeme za Slovensko, my si vážime Slovensko a jednoducho chceme presadzovať veci pre Slovensko. Len tento zákon konkrétne je o vlajkách, o štátnych symboloch a o tom, čo sme videli v, pred eurovoľbami v kampani, kde si istý bývalý poslanec dovolil nehoráznym spôsobom uraziť spoločenstvo Európskej únie a vlastne všetkých štátov, ktoré tvoria tento európsky projekt. A toto by podľa mňa nemalo ostať bez potrestania, bez adekvátneho trestu. Čiže tu by sme nemali politikárčiť, mali by sme sa pragmaticky na to pozrieť. Ak máte s tým problém, že to predkladáme my, tak si to osvojte alebo príďte s tým návrhom vy, ak nedokážete prekonať tú bariéru, ale ja si pamätám, že v minulosti pri takýchto zákonoch, ktoré neboli vyslovene že politické, sme aj my vychádzali v ústrety a podporili sme opozičné návrhy. Takže tuná len treba podľa mňa zahlasovať za. Ďakujem pekne.
15. schôdza NR SR - 4.deň - A. dopoludnia
Dátum: 2024-06-14
Poslanec: Šipoš, Michal (SLOVENSKO)
Druh vystúpenia: Vystúpenie

88. Ďakujem veľmi pekne. Vážené pani poslankyne, vážení páni poslanci, do legislatívneho procesu predkladám za skupinu poslancov návrh zákona, ktorým sa mení a dopĺňa zákon č. 300/2005 Z. z., je to Trestný zákon v znení neskorších predpisov. V predkladanom návrhu zákona zavádzame do Trestného zákona nový trestný čin, a to je trestný čin hanobenia štátnych symbolov Slovenskej republiky a symbolov Európskej únie. Navrhovaná právna úprava je vo veľkej miere inšpirovaná Nemeckom. Štátnymi symbolmi Slovenskej republiky sú štátny znak, štátna vlajka, štátna pečať a štátna hymna. Za symboly Európskej únie sa považuje vlajka a hymna. Horná hranica trestnej sadzby sa navrhuje na tri roky, obdobne ako pri trestnom čine výtržníctva. Ďakujem za pozornosť a zároveň sa hlásim do rozpravy.
12. schôdza NR SR - 12. deň - A. dopoludnia
Dátum: 2024-05-07
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

50. Ďakujem pekne. Pýtali ste sa, pán poslanec, že vládnych poslancov, ktorí sú prítomní, že či sú okej s tým, že takého slová používa, alebo či si myslia, že je to správne, či to vedia nejakým spôsobom obháji ť. Oni to, samozrejme, nevedia. Budú si vymýšľať hyperboly a čokoľvek iné, lebo to sa nedá obhájiť. Ale tu sa ukazuje v plnej nahote, slová už nebožtíka, teraz istého mediálneho mága, ktorý hovoril presne o tom ako vyrobiť 20-30-percentnú stranu. Proste vykašlete sa na tie slušné slová, nejaké intelektuálne reči, zoberiete si slovník, aký sa používa v tých večerných reality šou, ktoré púšťajú Slovákom, či je Farma, nejaká vila, Vyvolený, neviem čo všetko chodí, tam zoberiete ten slovník, ktorý sa tam používa, a toto budete tým ľuďom dávať a toto budete ľuďom podsúvať. A je pravda, že na Slovensku toto na istý typ voliča funguje, bohužiaľ. A je našou úlohou aby sme sa snažili otvoriť oči mnohým ľuďom na Slovensku, ktorým skáču presne na tieto výrazy, na tieto gestá, na tieto slová, že raz je ten Fico hrdina a hovorí, ako zaškrtí toho úradníka , potom dáva oplzlé vtipy na MDŽ tým ženám, potom rozdávajú karafiáty a myslia si, akí sú frajeri. Oni boli takíto frajeri istý čas. Fico býval v Bonaparte a myslel si, že tam bude bývať do konca života, nikto ho stadiaľ nedostane. Ale vtedy sa ľudia dali dokopy a vyhnali sme ho z toho Bonaparte, z najkrajšieho výhľadu z Bratislavy, pretože sme boli neúnavní a ukazovali sme tú bohorovnosť a to, čo si dovolili. Ja si pamätám, ako tu Fico stál a rozprával, porazte nás, príďte nás poraziť v týchto voľbách . A my sme ich 2020 porazili. Prišli obrovské krízy, ale ja verím, že ľuďom budeme takto otvárať oči naďalej.
12. schôdza NR SR - 12. deň - A. dopoludnia
Dátum: 2024-05-07
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

30. Ďakujem pekne, pani poslankyňa Remišová, za to, že si rozprúdila túto debatu. A ja som si len do Googlu zadal „ Robert Fico sa vyhrážal“ a vyskočilo mi tam neskutočné množstvo vecí, komu sa Robert Fico už počas svojej kariéry vyhrážal. Vyhrážal sa prezidentke, vyšetrovateľke, ktorá robila si len svoju prácu, redaktorke RTVS, zaútočil na študenta práva, ktorý chcel len debatovať o tom na pôde fakulty, či je potrebná špeciálna prokuratúra, alebo nie je. Vyhrážal sa sudcom, prokurátorom. A takto to teraz robia aj kolegovia Roberta Fica, pretože oni potrebujú dostať medzi ľudí tú svoju pravdu, ktorú, všetci vieme, všetci slušní ľudia, čestní ľudia, ktorí to sledujú vieme, že je to klamstvo, lenže oni potrebujú ľudí oblbovať a potrebujú ľudí oklamať a predstaviť im svoju pravdu. Takto to robia aj kolegovia z vládnej koalície. Čiže ľudia na Slovensku vidia, že Fico natáča videjká na benzínovej pumpe v čase, keď stojí benzín euro päťdesiat a hovorí, že vláda s tým nič nerobí. A ľudia vidia, že po voľbách ten istý Fico je ticho, vládni poslanci sú ticho a benzín stojí euro sedemdesiat. Ľudia nie sú hlúpi, keď videli a čítali na bilbordoch vládnych poslancov, že zlacnia energie, že zlacnia potraviny. Realita je taká, že zastropované potraviny sú ešte, vďakabohu, za Igora Matoviča. A keď sme boli minulý týždeň nakúpiť v Poľsku potraviny, tak za ten istý nákup, za tie isté potraviny základné sme dali v Poľsku 50 euro a na Slovensku 75 euro v tom istom reťazci. A vládni poslanci tu stále rozprávajú o nejakom pexese, kde si si dovolila poukázať na ľudí, ktorí nemajú byť a nemali byť vo svojich funkciách . Je to obrovská hanba. Si slušný človek, nemáš sa za čo hanbiť, nemáš sa čoho báť, pretože žiješ slušný život na rozdiel od niektorých poslancov, ktorí tu žijú a vytvárajú si svoju pravdu.
12. schôdza NR SR - 12. deň - A. dopoludnia
Dátum: 2024-05-07
Poslanec: Šipoš, Michal (SLOVENSKO)
Druh vystúpenia: Vystúpenie v rozprave

4. Ďakujem pekne. Vážené panie poslankyne, vážení páni poslanci, dovoľujem si vám predložiť informáciu o výsledku prerokovania návrhu poslankyne Národnej rady Slovenskej republiky Veroniky Remišovej na prijatie uznesenia Národnej rady Slovenskej republiky k odsúdeniu škandalózneho správania predsedu vlády Slovenskej republiky Roberta Fica, ktorý mimoriadne nevhodným a agresívnym spôsobom ponížil štátnych úradníkov a zdegradoval úroveň verejnej debaty. Predseda Národnej rady Slovenskej republiky rozhodnutím č. 117 z 15. decembra 2023 pridelil návrh poslankyni Národnej rady Slovenskej republiky Veroniky Remišovej na prijatie uznesenia Národnej rady Slovenskej republiky k odsúdeniu škandalózneho správania predsedu vlády Slovenskej republiky Roberta Fica, ktorý mimoriadne nevhodným a agresívnym spôsobom ponížil štátnych úradníkov a zdegradoval úroveň verejnej debaty (tlač 107), na prerokovanie Výboru Národnej rady Slovenskej republiky pre verejnú správu a regionálny rozvoj, a súčasne ho určil ako gestorský výbor s tým, že podá Národnej rade Slovenskej republiky informáciu o výsledku prerokovania predloženého návrhu vo výbore a návrh na uznesenie Národnej rady Slovenskej republiky. Výbor Národnej rady Slovenskej republiky pre verejnú správu a regionálny rozvoj bol zvolaný na 31. januára 2024. Výbor Národnej rady Slovenskej republiky pre verejnú správu a regionálny rozvoj o predloženom návrhu nerokoval, nakoľko podľa § 52 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov nebol uznášaniaschopný, keďže sa ho nezúčastnili koaliční poslanci. Spravodajcom k predmetnej informácii som ja a budem navrhovať ďalší postup. Súčasťou informácie je návrh uznesenia Národnej rady Slovenskej republiky a môžem aj ten návrh na uznesenie Národnej rady Slovenskej republiky prečítať. Čiže návrh uznesenia Národnej rady Slovenskej republiky k návrhu poslankyne Národnej rady Slovenskej republiky Veroniky Remišovej na prijatie uznesenia Národnej rady Slovenskej republiky k odsúdeniu škandalózneho správania predsedu vlády Slovenskej republiky Roberta Fica, ktorý mimoriadne nevhodným a agresívnym spôsobom ponížil štátnych úradníkov a zdegradoval úroveň verejnej debaty, tlač 107: Národná rada Slovenskej republiky po prerokovaní uvedeného návrhu poslankyne Národnej rady Slovenskej republiky Veroniky Remišovej A. odsudzuje škandalózne správanie predsedu vlády Slovenskej republiky Roberta Fica, ktorý mimoriadne nevhodným a agresívnym spôsobom ponížil štátnych úradníkov a zdegradoval úroveň verejnej debaty. Ďakujem pekne, skončil som.
12. schôdza NR SR - 5.deň - A. dopoludnia
Dátum: 2024-04-23
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

38. Ďakujem veľmi pekne, pani poslankyňa Remišová, za zhrnutie tých rizík obrovských, ktoré hrozia prijatím tohto zákona. Samozrejme, keď si začala hovoriť o tom, že aké riziká vzniknú a že tu vzniká priestor na korupciu a na to, že si budú môcť niektorí predstavitelia upravovať, respektíve nastavovať tie pravidlá tak, že nebudú vidieť, vyše polovica všetkých zákazok, zrazu nebude ich vidieť, pretože bude to spadať pod limit, tak sa tu niektorí kolegovia z koalície, z HLAS-u a zo SMER-u tak pousmievali, takým úškrnkom, že no, však, už aby to bolo, aby už konečne mohli gazdovať tak, ako to bolo v minulosti, kde ich orgány činné v trestnom konaní, viac ako stovku ľudí, ich nominantov súdy odsúdili, respektíve obvinili a teraz potrebujú rýchlo hasiť. Vidíme, čo sa deje so zákonom o znižovaní trestných sadzieb, rušením špeciálnej prokuratúry. A toto je také, také nové prijatie ich pravidiel, aby do budúcna sa im takéto veci nestávali. Aby si mohli pekne, potichučku rozdávať zákazky svojim kamarátom, známym, svojim kamarátkšeftom, aby takto potichučku sa pekne mohli rozkrádať naše spoločné financie. Takže ďakujem za všetky upozornenia, tu je evidentne vidieť, že keď si porovnávame len s okolitými krajinami, tak tie limity sú nastavené oveľa vyššie ako v okolitých krajinách a tým pádom je tu priestor a obrovské riziko na korupciu a obzvlášť pri čerpaní eurofondov. Lebo oni možno teraz budú argumentovať, že starostom, primátorom, županom, že teraz sa tie limity zvýšia, všetko bude okej. Len potom, keď prídu európske peniaze, potom bude obrovský problém.
9. schôdza NR SR - 17.deň - B. popoludní
Dátum: 2024-02-28
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

12. Ďakujem pekne všetkým kolegom za podporu. Ja budem reagovať len na pána poslanca Ľuptáka, ktorý ako jeden z mála sa odvážil vystúpiť vo faktickej a niečo povedať. Pán Ľupták, to, že som hovoril o tom, čo robíte a vy to beriete za útok, tak je to smutné. Ja som len poukazoval na fakty. Nemusí sa vám páčiť, čo hovoríme, ako to hovoríme, ale my máme mať právo vystúpiť a môžme povedať čokoľvek, aj keď sa vám to nepáči a s tým nesúhlasíte, aj keď sa vám nepáči obsah alebo forma. Ale toto sme si za našej vlády nikdy nedovolili, zobrať opozícii slovo. A veľakrát Robert Fico so svojimi kolegami obštruoval, naťahoval čas, chcel, aby tá rozprava bola dlhšie, ale nikdy sme to slovo nezobrali opozičným kolegom. A pán poslanec, demokrat a keď ste demokrat, tak nechá vystúpiť kolegu z opozície v rozprave. Demokrat nechá kolegu z opozície vystúpiť vo faktickej poznámke. Demokrat sa nebojí zverejniť svoj zákon v Zbierke zákonov. Demokrat nepohŕda Ústavným súdom, pán kolega. Nad tým sa zamyslite. Lebo keď niekto schváli nejaký zákon a vy ste ho schválili a ste presvedčení o tom, že je ten zákon správny, prečo sa bojíte ho zverejniť v Zbierke zákonov? Prečo to obštruuje prezidentský kandidát Pellegrini a minister Susko? Keby si za tým stáli, tak sa neboja a povedia, áno, nech to rozhodne o tom Ústavný súd, či je to zákonné, či je to nezákonné. Vtedy by ste boli demokrati. Lenže toto je zbabelstvo. Bohužiaľ, pán poslanec Ľupták, mrzí ma to, ale je to zbabelstvo.
9. schôdza NR SR - 15. deň - A. dopoludnia
Dátum: 2024-02-23
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

10. Ďakujem, pani kolegyňa. Kresťansko-demokratické hnutie má v zásade problém s rezolúciami Európskeho parlamentu preto, že často sa k nim prilepujú veci, sa trošku odíde od merita veci a prilepujú sa tam ďalšie veci, kde Európsky parlament nemá právomoci. Preto vo všeobecnosti sme proti takýmto rezolúciám aj keď obsahom tejto rezolúcie bola vážna vec, a to bola taká nehorázna zmena Trestného zákona na Slovensku, že v tomto prípade došlo k ohrozeniu európskych zdrojov, peňazí európskych daňových poplatníkov. Preto Európska únia zdvihla hlas a momentálne je nastavená situácia tak, že pri sprenevere alebo korupcii alebo inej závažnej trestnej činnosti ekonomického charakteru povedzme do 250-tisíc, tam je premlčacia doba tri roky. Ak nejaký činiteľ, nejaký úradník, alebo niekto spreneverí povedzme aj európske peniaze v takejto výške a dokáže to tri roky zakryť, tak potom sa skutok nestal, nebude sa ani vyšetrovať a došlo k strate a k sprenevere povedzme európskych peňazí a nielen tých. Tá trestná novela veľmi posunula tú rovnováhu medzi páchateľom a poškodeným smerom k páchateľom a v mnohých prípadoch sa poškodení nedomôžu svojich práv. Preto Európska únia namieta, že táto novela zasahuje do spravodlivosti, zasahuje do, do ďalších vecí, ktoré súvisia s právnym štátom. Preto tá filozofia vaša je z tohto pohľadu správna, aj keď vo všeobecnosti postoj KDH je, že pozor na rezolúcie v prípadoch, kde nie je presne vymedzená, alebo kde sa odkloňujeme od právomocí jednotlivých inštitúcií Európskej únie. V tomto prípade nás napríklad napomenula európska vyšetrovateľka, tak v tomto prípade to bolo okej.
9. schôdza NR SR - 12.deň - B. popoludní
Dátum: 2024-02-20
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

36. No, pani kolegyňa, odobne ako kolega spomenul, ja začnem takým bonmotom: „Já ji znám, já s ní žiju.“ Ja roky som pracoval s týmito komunitami a riadil som školy na východe Slovenska. A tam ten prí... tam sa, tam sú tie prípady najvypuklejšie, ako, ako povedal kolega. Sú osady alebo dediny, kde ani materské školy nie sú a, naopak, sú dediny a osady, kde materské školy sú a kde je povedzme aj starosta rómsky, čo je v poriadku, ale, ale potom keď on bude vydávať to potvrdenie, že nie je miesto v materskej škôlke a tak, proste bude sa treba viacej na to, aplikačnú prax, pozrieť a na tie prípady, kedy sa bude môcť obchádzať zákon a zneužívať tak, aby rodičia dostali peniaze, aby nemuseli tie deti do predškolských zariadení umiestňovať. Určite aj vám aj nám ide hlavne o to, aby tým deťom sa dostalo vzdelania, aby sa im dostalo prípravy pred začiatkom povinnej školskej dochádzky, podľa možnosti od troch alebo štyroch rokov, lebo, lebo toto pomôže celej krajine. Tak tu sa budeme musieť zastaviť, možno aj v druhom čítaní ešte prísť s nejakými nápadmi, návrhmi, ako, ako sa s týmto problémom vysporiadať, lebo nemyslím si, že tento problém hrozí tu v Bratislave, ale priamo tam na tých miestach, kde je tá populačná krivka, ide hore a kde kapacity nestačia, a bude musieť možno aj štát, ako kolega povedal, intervenovať. Teším sa na to, že toto otvárame, lebo myslím si, že toto môže veľmi pomôcť Slovensku. Ďakujem pekne.
9. schôdza NR SR - 7. deň - A. dopoludnia
Dátum: 2024-02-09
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

8. Pani kolegyňa Luščíková, my sme sa rozprávali trošku spolu a ja nadviažem na zákon o veciach, ktoré upravujú stavebné záležitosti, že prečo, prečo vlastne to ideme robiť v skrátenom konaní, a keď sme sa tak včera bavili, tak hovoria mi kamaráti, že to prečo toto robíte v skrátenom konaní. A hovorím, že táto vláda všetko skracuje. To, že skrátila premlčacie lehoty pri násilných trestných činoch na ženách napríklad, a ja hovorím nie, my sa bavme o stavebnom zákone. A on hovorí, no dobre, ale prečo, prečo takto všetko skracujú, a čo ešte všetko skracujú. A ja hovorím, že oni napríklad, keď prídete si na stavebný úrad požiadať o stavebné povolenie a nejde to, lebo tam sú prekážky, tak 250-tisíc eur, keď si vypýta niekto úplatok, tak tam sa skráti doba premlčania na tri roky. Pri podvodoch ekonomického charakteru, čiže a ja hovorím nie, my sa bavme normálne o tom stavebnom zákone. A ja hovorím, no hej, ale veď my sme chceli, chceli k tomu niečo povedať. A prečo ste nepovedali? No lebo táto vláda všetko skracuje, oni nám dokonca skrátili aj rozpravu. Ku všetkému skracujú rozpravu. K tomu, že sa znásilňujú ženy, k tomu, že sa idú dávať väčšie úplatky, aj k tomu, že sa ide prijímať nejaký nová úprava stavebného zákona, ktorá možno má logiku, ale my už tomu celkom nechápeme, lebo všetko sa tu skracuje. Ja sa pýtam, že čo všetko, pán predsedajúci, aj pán minister, ešte chcete skrátiť. Ďakujem, pani kolegyňa.
9. schôdza NR SR - 5. deň - A. dopoludnia
Dátum: 2024-02-07
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

10. Pani kolegyňa Luščíková, dnes ste tu vystúpila ako expert, ktorý posudzuje, alebo vypracováva posudky v prípadoch ekonomickej kriminality. A ja som sa práve v tejto súvislosti bavil s pánom Gašparom o tom, že ak sa skrátia premlčacie doby na tri roky v prípadoch ekonomickej kriminality do 250-tisíc alebo, alebo ak sa skrátia na päť rokov v prípadoch až do 650-tisíc, že tie tri roky alebo päť rokov často nestačia. Vy ste to dneska dokázali alebo ukázali nám všetkým na konkrétnych prípadoch. Tak keď tu včera pán Kéry povedal, že, že asi nie sme celkom právne zdatní, keď tu namietame a, a oponujeme, tak vám, pán minister, aj vám, pán Gašpar, chcem povedať, že, že tie tri roky alebo päť rokov premlčacej doby je veľmi málo na to, aby sa niektoré veci dohľadali, aby sa otvorili, aby sa vyšetrili. A pani kolegyňa vám tu teraz rozpráva o tom, že stane sa to, že nielenže sa tie veci nevyšetria, ale v takom prípade nebudú mať poškodení možnosť byť odškodnení. Preto hovoríme, že tá kombinácia zníženia sadzieb, markantného zvýšenia hraníc škôd a ešte aj skrátenia doby premlčania, že to je proste kokteil, ktorý bude pomáhať tým kriminálnikom, ktorí páchajú, povedzme, korupčnú alebo ekonomickú trestnú činnosť a nikdy nebudú vyšetrení. A nielenže oni nebudú vyšetrení, ale že nebude napravená škoda voči tým, ktorí sú poškodení, a to vás bude veľmi bolieť. Nielen vás, ale tých, ktorí za to budú hlasovať. Veď im to ľudia budú otrepávať o hlavu ďalšie desaťročia. Nerobte to, prosím. Ďakujem, pani Luščíková.